Euroopa Liidu Teataja L 268 , 03/10/1998 Lk 0010 - 0026



Komisjoni määrus (EÜ) nr 2121/98, 2. oktoober 1998, millega kehtestatakse nõukogu määruste (EMÜ) nr 684/92 ja (EÜ) nr 12/98 üksikasjalikud rakenduseeskirjad bussidega toimuva reisijateveo dokumentide puhul (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 16. märtsi 1992. aasta määrust (EMÜ) nr 684/92 bussidega toimuva rahvusvahelise reisijateveo ühiseeskirjade kohta, [1] viimati muudetud määrusega (EÜ) nr 11/98, [2] eriti selle artikli 2 punkti 3.4 ja artikli 5 lõiget 4, artikli 6 lõiget 2, artikli 11 lõiget 5 ja artikli 13 lõiget 3, võttes arvesse nõukogu 11. detsembri 1997. aasta määrust (EÜ) nr 12/98, millega kehtestatakse tingimused, mille kohaselt mitteresidendist vedajad võivad osutada liikmesriigis riigisisese reisijate autoveo teenuseid, [3] eriti selle artikli 6 lõikeid 2 ja 3 ja artikli 7 lõiget 1, pärast konsulteerimist määruse (EÜ) nr 12/98 artikli 10 alusel loodud komiteega ning arvestades, et: (1) määruse (EMÜ) nr 684/92 artikli 4 lõikega 4 nähakse ette, et regulaarvedudeks ja teatavateks regulaarseteks erivedudeks nõutakse luba; (2) nimetatud määruse artikli 11 lõige 1 sätestab, et juhuveod peavad toimuma vastavalt sõidulehele; (3) nimetatud määruse artikli 13 lõikega 1 nähakse ette, et omal kulul toimuva transpordi puhul kohaldatakse sertifikaatide süsteemi; (4) tuleks kehtestada ka eeskirjad, mis reguleerivad kõnealuse määruse artiklis 11 nimetatud sõidulehtede kasutamist ja korda, kuidas teatada asjaomastele liikmesriikidele neid teenuseid osutavate vedajate nimed ja teel olevad ümberistumiskohad; (5) komisjon on vastu võtnud 1. juuli 1992. aasta määruse (EMÜ) nr 1839/92, millega kehtestatakse nõukogu määruse (EMÜ) nr 684/92 üksikasjalikud rakenduseeskirjad rahvusvahelise reisijateveo dokumentide kohta, [4] viimati muudetud Austria, Soome ja Rootsi ühinemisaktiga; [5] nimetatud määrust on muudetud määrusega (EMÜ) nr 2944/93, et lihtsuse huvides standardida majutusega edasi-tagasi vedude ja juhuvedude kontrollidokumente; (6) määrusega (EÜ) nr 11/98 kaotati edasi-tagasi vedude mõiste ja lihtsustati juhuvedude määratlust seeläbi, et kaotati ülejäänud juhuvedude mõiste; (7) lihtsuse huvides on vaja standardida määrusega (EÜ) nr 12/98 ette nähtud rahvusvaheliste juhuvedude ja kabotaaži vormis juhuvedude saatelehed; (8) sõiduleht, mida kasutatakse kontrollidokumendina kabotaaži vormis regulaarsete erivedude raames, tuleb täita kuuaruande vormis; (9) läbipaistvuse ja lihtsuse huvides tuleks kõik määrusega (EMÜ) nr 1839/92 kehtestatud näidisdokumendid kohandada uue õigusraamistikuga, mida kohaldatakse rahvusvaheliste bussiteenuste suhtes, ja nimetatud määrus tuleks asendada käesoleva määrusega; (10) liikmesriikidel on vaja aega uute dokumentide trükkimiseks ja levitamiseks; (11) seni peaks vedajatel olema võimalik kasutada määrusega (EMÜ) nr 1839/92 ja nõukogu määrusega (EMÜ) nr 2454/92 [6] ettenähtud dokumente, mida on vajaduse korral muudetud nii, et need vastaksid määruste (EMÜ) nr 684/92 ja (EÜ) nr 12/98 sätetele, ON VASTU VÕTNUD KÄESOLEVA MÄÄRUSE: I PEATÜKK KONTROLLIDOKUMENT — SÕIDULEHT Artikkel 1 1. Määruse (EÜ) nr 684/92 artikli 2 punktis 3.1 nimetatud kontrollidokument — sõiduleht — peab vastama käesoleva määruse I lisas toodud näidisele. 2. Määruse (EÜ) nr 12/98 artikli 2 punktis 3 nimetatud kontrollidokument — sõiduleht — peab vastama käesoleva määruse I lisas toodud näidisele. 3. Sõidulehevihikutes on 25 kahekordset rebitavat vormi. Kõik vihikud on nummerdatud. Vormid on omakorda nummerdatud 1st 25ni. Vihiku kaas peab vastama käesoleva määruse II lisas toodud näidisele. Liikmesriigid võtavad vajalikud meetmed, et sõidulehtede elektrooniline töötlemine kohandataks neile nõuetele vastavaks. Artikkel 2 1. Artikli 1 lõikega 3 ettenähtud vihik väljastatakse vedaja nimele; seda ei tohi edasi anda. 2. Vedaja või sõidukijuht täidab enne väljasõitu loetavalt ja kustutamatult kahes eksemplaris sõidulehe. See kehtib kogu reisi vältel. 3. Sõidulehe pealmist eksemplari hoitakse sõidukis kogu reisi vältel, mille kohta see on koostatud. Koopiat hoitakse ettevõtja tegutsemiskohas. 4. Vedaja vastutab sõidulehtede säilimise eest. Artikkel 3 Kui rahvusvaheliste juhuvedudega tegeleb vedajate rühm, mis tegutseb sama töövõtja nimel ja mille puhul reisijad võivad teel reisi jätkata teise samasse rühma kuuluva vedajaga, tuleb sõidulehe originaali hoida teenust osutavas sõidukis. Sõidulehe koopiat hoitakse iga vedaja tegutsemiskohas. Artikkel 4 1. Vastavalt määruse (EÜ) nr 12/98 artiklile 6 tagastab vedaja kabotaaži vormis toimuvatel juhuvedudel kontrollidokumentidena kasutatud sõidulehtede koopiad registrijärgse liikmesriigi pädevale asutusele või ametile kõnealuse asutuse või ametkonna sätestatud korras. 2. Määruse (EÜ) nr 12/98 artikli 3 kohastel kabotaaži vormis toimuvatel regulaarsetel erivedudel täidab vedaja selle määruse I lisas sätestatud sõidulehed kuuaruande vormis ja tagastab need registrijärgse liikmesriigi pädevale asutusele või ametile kõnealuse asutuse või ameti sätestatud korras. Artikkel 5 Vastavalt määruse (EMÜ) nr 684/92 artiklis 12 sätestatud tingimustele annab sõiduleht valdajale õiguse teha rahvusvahelise juhuveo ajal kohalikke ekskursioone muus liikmesriigis, kui see, kus vedaja on registreeritud. Kohalikud ekskursioonid märgitakse sõidulehele enne, kui sõiduk kõnealusele ekskursioonile suundub. Sõidulehe originaali hoitakse kohaliku ekskursiooni vältel sõidukis. Artikkel 6 Kontrolliametnike nõudmisel esitatakse kontrollidokument. II PEATÜKK LOAD Artikkel 7 1. Lube vajavate regulaarvedude ja regulaarsete erivedude loataotlused peavad vastama III lisas toodud näidisele. 2. Loataotlused peavad sisaldama järgmist teavet: a) sõiduplaan; b) hinnakiri; c) vastavalt määruse (EMÜ) nr 684/92 artiklile 3a rendi või tasu eest rahvusvahelise bussidega toimuva reisijateveo ühenduse loa tõestatud koopia; d) teenuse alustamise korral teave teenuse liigi ja mahu kohta, mida taotleja kavatseb osutada, või loa uuendamistaotluse korral teave osutatud teenuse kohta; e) vajalikus mõõtkavas kaart, kuhu on märgitud marsruut ja peatuskohad, kus reisijad võivad peale tulla või maha minna; f) sõidugraafik, mis võimaldab kontrollida sõidu- ja puhkeaega käsitlevate ühenduse õigusaktide täitmist. 3. Taotlejad esitavad oma taotlusele täiendava teabe, mida nad oluliseks peavad või mida nõuab väljaandja asutus. Artikkel 8 1. Load peavad vastama IV lisas toodud näidisele. 2. Kõikidel sõidukitel, mis osutavad teenuseid, milleks on vaja luba, peab olema kaasas luba või väljaandja asutuse poolt tõestatud loa koopia. III PEATÜKK SERTIFIKAADID Artikkel 9 1. Määruse (EMÜ) nr 684/92 artikli 2 punktis 4 määratletud omal kulul toimuva veo sertifikaat peab vastama käesoleva määruse V lisas toodud näidisele. 2. Sertifikaati taotlevad ettevõtjad esitavad väljaandvale asutusele tõendi või kinnitavad, et määruse (EMÜ) nr 684/92 artikli 2 punktis 4 sätestatud tingimused on täidetud. 3. Sõidukitel, mis osutavad teenuseid sertifikaadisüsteemi alusel, peab reisi vältel kaasas olema sertifikaat või selle tõestatud koopia, mis tuleb nõudmisel esitada kontrolliametnikele. 4. Sertifikaadid kehtivad kõige rohkem viis aastat. IV PEATÜKK STATISTILISTE ANDMETE EDASTAMINE Artikkel 10 Määruse (EÜ) nr 12/98 artiklis 7 nimetatud kabotaažist teatatakse tabeli kujul vastavalt käesoleva määruse VI lisas toodud näidisele. V PEATÜKK ÜLEMINEKU- JA LÕPPSÄTTED Artikkel 11 Määrus (EMÜ) nr 1839/92 tunnistatakse kehtetuks alates 31. detsembrist 1999. Artikkel 12 Liikmesriigid võivad lubada kasutada sõidulehti, loataotlusi, lube ja sertifikaate, mis on koostatud vastavalt määrusele (EMÜ) nr 1839/92 ja määrusele (EMÜ) nr 2454/92, hiljemalt 31. detsembrini 1999, tingimusel et neid vajaduse korral parandatakse loetavalt, kustutamatult ja nõuetekohaselt, nii et need oleksid kooskõlas määrustega (EMÜ) nr 684/92, (EÜ) nr 12/98 ja käesoleva määrusega. Teised liikmesriigid tunnustavad kõnealuseid dokumente oma territooriumil kuni 31. detsembrini 1999. Artikkel 13 Liikmesriigid võtavad käesoleva määruse rakendamiseks vajalikud meetmed ja teatavad nendest viivitamata komisjonile. Artikkel 14 Käesolev määrus jõustub kolmandal päeval pärast selle avaldamist Euroopa Ühenduste Teatajas. Seda kohaldatakse alates 11. detsembrist 1998, välja arvatud artikli 1 lõige 2 ning artiklid 4 ja 10, mida kohaldatakse alates 11. juunist 1999. Käesolev määrus on tervikuna siduv ja vahetult kohaldatav kõikides liikmesriikides. Brüssel, 2. oktoober 1998 Komisjoni nimel komisjoni liige Neil Kinnock [1] EÜT L 74, 20.3.1992, lk 1. [2] EÜT L 4, 8.1.1998, lk 1. [3] EÜT L 4, 8.1.1998, lk 10. [4] EÜT L 187, 7.7.1992, lk 5. [5] EÜT L 266, 27.10.1993, lk 2. [6] EÜT L 251, 29.8.1992, lk 1. -------------------------------------------------- I LISA -------------------------------------------------- I LISA +++++ TIFF +++++ +++++ TIFF +++++ +++++ TIFF +++++ -------------------------------------------------- III LISA +++++ TIFF +++++ +++++ TIFF +++++ +++++ TIFF +++++ -------------------------------------------------- IV LISA +++++ TIFF +++++ +++++ TIFF +++++ +++++ TIFF +++++ -------------------------------------------------- V LISA +++++ TIFF +++++ +++++ TIFF +++++ -------------------------------------------------- VI LISA +++++ TIFF +++++ --------------------------------------------------